google/wiki40b huggingface dataset:
Toruotsatehnoloogia

Toruotsatehnoloogia (inglise end-of-pipe technology) on saastekoormuse vähendamine tootmisprotsessidest väljunud saaste- või reoainete eemaldamisega puhastusseadmete abil. Sellega kaasneb tavaliselt jäätmete teke, mida on vaja omakorda käidelda.
Toruotsatehnoloogial põhineb nt mootorsõiduki katalüüsmuundur, mis vähendab sisepõlemismootori heitgaasis saasteainete sisaldust neid põletades.
Toruotsatehnoloogia vastand on saaste tegeliku allika väljaselgitamine ja selle vältimine tehnoloogia või toorme asendamise jms abil.
Proba

Aparaadid

CHRIS (Compact High Resolution Imaging Spectrometer) on konfigureeritav kujutise spektromeeter, spektraalne piirkond 400–1050 nm, spektraalseid kanaleid 18 (piksli suurusega 17 m) või 63 (piksli suurusega 34 m). Kaadri suurus on nadiiris 13×13 km. Samal ülelennul mõõdetakse objekti nadiiris ning 30° ja 60° ette ja taha vaadates.
HRC (High Resolution Camera) on 10-meetrise piksliga must-valge kaamera, kaadri suurus on 5×5 km.
Rääma vald

Rääma vald (saksa keeles Rawasaar) oli vald Pärnumaal Pärnu kihelkonnas.
Vald eksisteeris 1866–1920.
Valla alal asus Rääma mõis.
Pimen (Moskva patriarh)

Pimen (vene Пимен; kodanikunimega Sergei Mihhailovitš Izvekov, vene Сергей Михайлович Извеков; 23. juuli (vkj 10. juuli) 1910 Kobõlino, Kaluga kubermang – 3. mai 1990 Moskva) oli Vene Õigeusu Kiriku vaimulik, aastatel 1971–1990 Moskva ja kogu Venemaa patriarh.
Vaivara külanõukogu

Vaivara külanõukogu oli külanõukogu Eesti NSV -s.
Külanõukogu moodustati 1945. aastal Virumaal Vaivara vallas. Eesti NSV Ülemnõukogu Presiidiumi seadlusega 30. detsembrist 1947 Vaivara külanõukogu likvideeriti seoses elanike väikse arvuga ja selle territooriumil asunud külad arvati Vaivara valla Perjatsi külanõukogu koosseisu. 1954. aastal moodustati Vaivara külanõukogu uuesti kui Perjatsi külanõukogu ja Türsamäe külanõukogu ühendati Vaivara külanõukoguks, mis kuulus Jõhvi rajooni. 1960. aastal liideti külanõukoguga Auvere piirkond. Aastatel 1960–1964 allus Vaivara külanõukogu Kohtla-Järve Linna Töörahva Saadikute Nõukogule.
1965. aastal moodustati Kohtla-Järve rajoon ja Vaivara külanõukogu arvati selle koosseisu.
Külanõukogu halduskeskus asus Vaivara külas. Külanõukogu hõlmas muuhulgas Sillamäe linna ümbruse. Külanõukokku kuulusid 1976. aasta seisuga Sinimäe alevik ja Auvere, Kirikuküla, Mustanina, Perjatsi, Pimestiku, Sõtke, Vaivara ja osaliselt Utria küla. Külanõukogu territoorium oli 308 km² ja elanike arv 1012.
Külanõukogu maa-alal tegutsesid Narva, Sirgala ja Viivikonna põlevkivikarjäär ning Narva sovhoos.
1976. aastast liideti Vaivara külanõukoguga endine Alutaguse külanõukogu. 1977. aastast nimetati külanõukogu ümber Sinimäe külanõukoguks.
Väegrupp C

Ajalugu

Moodustati 26. augustil 1939 Maini-äärses Frankfurdis. Väegrupp paigutati läänerindele Maginot' liini vastu. Pärast Maginot' liinist läbimurdmist ja Prantsusmaa alistumist viidi väegrupp 1940. aasta juuni jooksul tagasi Saksamaale. Enne kallaletungi Nõukogude Liidule nimetati väegrupp ümber väegrupiks Nord.
Moodustati uuesti 21. novembril 1943 samaaegselt Oberbefehlshaber Südwestiga. Väegrupi juhatus moodustati Oberbefehlshaber Südi (Luftwaffe) staabist ja saadeti Itaaliasse. Väegrupp kapituleerus 2. mail 1945.
Kaja Kõlar

Kaja Kõlar (19. veebruar 1953 Belaja Holunitsa alev, Kirovi oblast – 15. september 1994 Tallinn) oli eesti laulja.
Ta lõpetas 1971. aastal Tallinna 22. Keskkooli.
Aastal 1971 asutas ta ansambli Veenus.
Ta sai tuntuks, lauldes duetis koos õe Ele Kõlariga (Ele ja Kaja Kõlar), aastatel 1982–1984 ka Jaak Joala saateansamblis Radar.

Isiklikku

Tema isa on dirigent Erich Kõlar ja ema pianist Leelo Kõlar.
Tema õde on Ele Kõlar ja vend on Paap Kõlar. Pärast vanemate lahkuminekut said nad kaks poolvenda: isa peres sündis Margo Kõlar, ema uues peres poeg Mikk Targo.
Konstantin Rosée

Friedrich Konstantin von Rosée (Venemaal tuntud kui Константин Максимович Розе) (16. november (ukj 27. november) 1798 Sõõrike mõis – 6. märts 1868 Tartu) oli baltisaksa päritolu Venemaa keisririigi sõjaväelane. Kindralmajor.

Elulugu

Konstantin Rosée sündis Sõõrike rentniku ja Tahu mõisniku porutšik Magnus Wilhelm Rosée ja tema abikaasa Marie von Stackelbergi (1770–1843) pojana. Astus Venemaa sõjaväeteenistusse ja ülendati 1819. aastal ohvitseriks: temast sai kaardiväe jäägripolgu praporštšik. 1833. aastal anti talle kaardiväepolkovniku auaste. Tema sõjaväeline karjäär tipnes kindralmajori aukraadiga, mille ta sai 1843. aastal. 1847. aastal anti talle Püha Georgi IV klassi orden.

Vorbuse mõis

1853. aastal pantis ta Friedrich von Hoyningen-Huene käest kolmeks aastaks Vorbuse mõisa. Pärast pandilepingu lõppemist müüsid Hoyningen-Huene pärijad selle talle päriseks. 1868. aastal kinnistati see tema tütarde nimele.
Deinagkistrodon

Levila

Neid võib kohata Taiwani saarel, Hiinas ja Vietnami põhjaosas.

Rahvapärane nimetus

Deinagkistrodon acutus kannab rahvasuus nime 100 sammu lõgismadu - väljendamaks levinud uskumust, et maohammustuse järgselt suudab ohver veel 100 sammu astuda enne kui ilmnevad mürgistuseisundile omased nähud.
Pavel Nahhimov

Pavel Stepanovitš Nahhimov (vene: Павел Степанович Нахимов; 23. juuni 1802 – 28. juuni 1855) oli üks kuulsamaid admirale Venemaa meresõiduajaloos. Tema eriliseks teeneks peetakse merevägede juhtimist Krimmi sõjas.
Nahhimov on maetud Püha Vladimiri katedraali Sevastopolis koos Mihhail Lazareviga, Vladimir Korniloviga ja Vladimir Istominiga. 
Tema auks on loodud Nahhimovi orden (kahe järguga) ja Nahhimovi medal mereväele. Nahhimovi ordenit peeti Nõukogude Liidus ja selle järglasriigis Venemaal üheks kõrgeimaks aumärgiks.
Erika tänav Tallinnas kandis aastatel 1953–1990 Pavel Nahhimovi nime. Tema järgi on nimetatud mitmeid laevu.
Jaanus Mehikas

Jaanus Mehikas (sündinud 30. detsembril 1983) on eesti muusik, näitleja ja kaitseliitlane.
2006 lõpetas ta Viljandi Kultuuriakadeemia teatrikunsti 6. lennu ja läks Endla teatrisse näitlejaks.
Ülenurme külanõukogu

Ülenurme külanõukogu (kuni 1981 Lemmatsi külanõukogu) oli külanõukogu Eesti NSV-s.
Lemmatsi külanõukogu moodustati 1945 septembris Tartumaal Ropka vallas. Külanõukogu keskus asus algselt Külitse külas.
Seoses maakondade ja valdade likvideerimise ning maarajoonide moodustamisega arvati Lemmatsi külanõukogu 1950 septembris Tartu rajooni koosseisu.
1954 juunis liideti Lemmatsi külanõukoguga likvideeritud Soinaste külanõukogu territoorium. Külanõukogu piirides tegutsesid Lenini-nimeline, "Ühisjõu" ja "Külvaja" kolhoos ning Ülenurme ja Nõgiaru sovhoos. Külanõukogu keskus asus siis Lemmatsi külas.
1970. aasta seisuga oli külanõukogu pindala 89 km² ja elanike arv 3057. Külanõukogu keskus asus taas Külitse külas.
1981 detsembris viidi külanõukogu keskus Külitse külast üle Ülenurme alevikku ja Lemmatsi külanõukogu nimetati ümber Ülenurme külanõukoguks.
Össur Skarphéðinsson

Össur Skarphéðinsson (sündinud 19. juunil 1953 Reykjavíkis) on Islandi poliitik. Ta oli 1. veebruarist 2009 23. maini 2013 Islandi välisminister. Ta oli alates 1991. aastast Alþingi liige. Kuulub Allianssi. 1993–1995 oli ta keskkonnaminister. 2007–2009 oli ta tööstuse, energia- ja turismiminister. 2007–2008 oli ta Põhjamaade koostöö minister.
1983 kaitses ta East-Anglia Ülikoolis doktorikraadi füsioloogias akvakultuuri erialal.
Ta on olnud ajalehe Þjóðviljinn väljaandja.
Össur Skarphéðinsson on abielus Árný Erla Sveinbjörnsdóttiriga, neil on kaks tütart.
Põhjarannik (ajaleht)

Ajalugu

13. veebruaril 1945 hakkas Kohtla-Järvel ilmuma ajalehtede Rahva Hääl ja Советская Эстония lisaleht Rohkem Põlevkivi, mis oli praeguse Põhjaranniku eelkäija. Selle esimeses numbris kirjutati põhiliselt haridusest ja spetsialistide vajadusest põlevkivitööstusega seotud piirkonna jaoks.
Aastatel 1960–1990 ilmus ajaleht Leninlik Lipp, mis oli tekkinud ajalehtede Kaevur ja Sotsialismi tee ühendamisel. Venekeelse väljaande nimi oli Ленинское знамя.
Gigantopithecus

Gigantopithecus on väljasurnud hiidinimlaste perekond, kes olid teadaolevalt suurimad Maal elanud esikloomalised. Suurim liik G. blacki oli kahele jalale tõustes umbes 3-meetri kõrgune ja kaalus 300–500 kg, seega olid nad kaalult 2–3 korda raskemad kui tänapäeva gorillad. Nad elutsesid tänase Indoneesia, Vietnami, India ja Hiina aladel ligikaudu 9 miljonit kuni sadatuhat aastat enne meie aja arvamist.
Nad olid orangutani-sarnased, olles viimaste sugulased. Nad olid rohusööjad ning toitusid peamiselt bambusest. Tõenäoliselt nende populatsioon vähenes seoses vihmametsade taandumisega. Vaid Vietnamist ja Lõuna-Hiinast leitud säilmed kujutavad endast fossiliseerunud hambaid ja lõualuid, mille põhjal saab rekonstrueerida nende arvatavat väljanägemist, toetudes kaasaegsete inimlaste koljude eripäradele.
Mõned krüptozooloogiast huvitatud inimesed kahtlustavad, et tõendamata eksistentsiga, kuigi paljude mägirahvaste folkloorist tuntud, lumeinimesed või suurjalad võivad olla gigantopithecuse liikide ellujäänud järeltulijad. Seos on aga väheusutav — pigem kinnitab see vaid seda, et taoline hiiglaslikkus inimlase puhul on olnud võimalik.
Paul Normann

Paul Theodor Leopold Normann (3. mai/15. mai 1849 Tallinn – 7. oktoober/19. oktoober 1897 Pühalepa) oli Eesti vaimulik.
Õppis 1859–1868 Simuna kihelkonnakoolis, seejärel Tallinna erakoolides ja Tallinna gümnaasiumis. Tartu Ülikooli usuteaduskonnas õppis ta aastatel 1869–1874. Prooviaastal oli ta Iisaku koguduses, Georg Albert Rudolph von Hippiuse juures. Ordineeriti õpetajaks 17. augustil/29. augustil 1875.
Oli aastatel 1875–1880 (introdutseeriti 14. detsembril/26. detsembril) Valjala Martini koguduse õpetaja. Aastatel 1880–1897 oli ta (introdutseeriti 24. augustil/5. septembril 1880) Pühalepa Laurentsiuse koguduse õpetaja.

Isiklikku

Tema poeg Gerhard Normann oli Harju-Jaani- ja Paide Saksa Püha Risti koguduse õpetaja.
Ta avaldas aastal 1885 ülevaate usuliikumistest Pühalepas.
Paul Theodor von Krusenstern

Paul Theodor von Krusenstern (vene keeles Павел Иванович Крузенштерн; 24. jaanuar/5. veebruar 1809 Tallinn – 8/20. detsember 1881 Kiltsi mõis, Virumaa), viitseadmiral ja maadeuurija, meresõitja Adam Johann von Krusensterni poeg ja polaaruurija Otto Paul von Krusensterni isa.
14-aastase noorukina käis ta Otto von Kotzebue juhtimisel toimunud ümbermaailmareisil fregatil Predprijatije. 1826–1829 tegi ta kaasa Friedrich Benjamin von Lütke juhitud ümbermaailmareisi luubil Senjavin, kus kogus andmeid troopikavetes asuvate Karoliini saarte kohta. 1830–1832 teostas uuringuid Soome lahel ja määrati hiljem Tallinna sõjakuberner Lodewijk van Heydeni adjutandiks.
Vene põhja- ja kirdealade uurijana kaardistas Tšukotka ja Kamtšatka lahtesid, Anadõri merd ja Aleuudi saari. 1843. aastal käis ta koos krahv Alexander von Keyserlingiga uurimisreisil Petserimaal.
Ta külastas ekspeditsioonidega 12 tundmatut saart ja kirjeldas 26 saart või saarterühma, ning külastas 9 korral Petšora jõe piirkonda Neenetsi- ja Komimaal.
Paul Theodori elukohaks Eestimaal oli isa ostetud Kiltsi mõis, mis pärast isa surma 1846. aastal päranduse jagamise lepinguga 1850. aastal sai tema venna, tõelise riiginõuniku ja kammerhärra Julius von Krusenstierni omandiks.
Ta suri Kiltsis ja maeti Väike-Maarja kirikuaeda.
Viivi Glass

Viivi Glass (sündinud 1944 Jõgeva rajoonis) on Eesti ajaloolane.
Aastast 1968 töötab ta Eesti Ajaloomuuseumis.
Robert Prager

Robert Prager (1886 Dresden – 5. aprillil 1918 Collinsville) oli sakslasest söekaevur USA-s, Illinoisi osariigis, Collinsville'is, kes lintšiti Esimese maailmasõja ajal.
Romas Kalanta

Romas Kalanta (22. veebruar 1953 Alytus – 15. mai 1972 Kaunas) oli leedu tööline ja kooliõpilane.
14. mail 1972 valas Romas Kalanta ennast Kaunase kesklinnas Vabaduse alleel (Laisvės alėja) Kaunase Muusikateatri ees bensiiniga üle ja süütas ennast põlema. Ta tegi seda protestiks Nõukogude okupatsiooni ja venestamise vastu. 1940. aasta juulis oli Kaunase Muusikateatri hoones kogunenud Leedu Rahvaseim, mis kuulutas Leedus välja Nõukogude võimu. Kalanta suri 14 tundi hiljem haiglas.
Ametivõimud olid juhtunust väga häiritud. Romas Kalanta matused korraldati 18. mail kavatsetust mitu tundi varem, et vältida rahvakogunemist, kuid sellest hoolimata puhkesid rahutused. Järgmisel päeval, 19. mail marssis Vabaduse alleel umbes 3000 demonstranti, kellest 402 arreteeriti.
Ainuüksi 1972. aasta jooksul sooritas Leedus veel 13 inimest Romas Kalanta eeskujul protesti märgiks enesetapu enesesüütamise teel.
Shailendra Kumar Upadhyaya

Shailendra Kumar Upadhyaya (17. aprill 1929 – 9. mai 2011 Džomolungma jalamil) oli Nepali poliitik.
Upadhyaya oli 15. septembrist 1950 Nepali Kommunistliku Partei liige. Ta on ka vanglas olnud (Mahendra vastasel miitingul osalemise eest). Upadhyaya oli aastatel 1972–1978 Nepali esindajaks ÜRO-s. Aastatel 1986–1990 oli ta Nepali välisminister.
82-aastane eksminister tundis ennast halvasti 5800 meetri kõrgusel Džomolungma jalamil, kui ta tahtis ületada Bahadur Sherchani aastal 2008 püstitatud rekordit, olles maailma vanim selle mäe tippu jõudnud ronija (Bahadur Sherchan oli tollal 76-aastane). Tema kaaslased andsid talle vett ja hapnikku, kuid ta kukkus kokku ja suri. Arvatakse, et tal tekkis kõrgmäestikutõbi. See on mägironijate seas põhiline surmatekitaja.
Maido Ruusmann

Maido Ruusmann (sündinud 27. juunil 1983 Tõrva) on Eesti poliitik ja mootorisportlane. Ta on endine Tõrva linnapea ja praegune Tõrva vallavanem. Tema autoritaarse ning ebaeetilise juhtimisstiili tõttu kutsuvad väidetavalt mõned teiste omavalitsuste töötajad Tõrva valda Põhja-Koreaks .

Poliitiline tegevus

Olnud aastatel 2005-2009 Tõrva Linnavolikogu liige ning töötanud aastatel 2009-2013 Tõrva Linnavalitsuses abilinnapeana. 2013-2017 oli Maido Ruusmann Tõrva linnapea. 2017. aastal valiti Maido Ruusmann Tõrva vallavanemaks. Alates 14. septembrist 2016 kuulub Eesti Reformierakonda.

Isiklikku

Ruusmann on sündinud ja kasvanud Tõrva linnas. Lõpetanud 2002. aastal Tõrva Gümnaasiumi ja õppinud aastatel 2002-2009 Tartu Ülikoolis õigusteaduse erialal. Ta on kahekordne Balti meister bagikrossis. Kahe lapse isa (Richard sündinud 2009 ja Rihanna sündinud 2013). Tegutsenud erasektoris nii juristi, kvaliteedispetsialisti kui ka kinnisvaraettevõtte arendusjuhina. Ta on olnud aastatel 2010-2017 Tõrva Loitsu peakorraldaja
Venemaa Keisririigi Kindralstaap

Sõjaväeatašeed

19. sajandi keskpaigas loodi riikide välisesinduste juures asuvates esindustes riigi sõjaväe esindajate – sõjaliste agentide ehk sõjaväeatašeede institutsioonid. Sõjaväeatašeede ülesanne oli koguda sukohariikide sõjaväe ja sõjalisest küljest tähtsust omavate majanduslikku informatsiooni avalikest allikatest ning isikliku suhtluse teel diplomaatilise korpuse liikmete seas.

Sõjaväeatašeed Skandinaaviariikides

Krahv Aleksei Aleksejevitš Ignatjev, sõjaväeatašee (sõjaline agent) Taanis, Rootsis ja Norras aastail 1908–1912 ja Prantsusmaal 1912–1917; 
Esimese maailmasõja puhkedes omandasid Venemaa jaoks suurima tähtsuse Skandinaavia neutraalsetes riikides tegutsevad sõjalised ning sõjamereatašeed: Rootsis, Stockholm – polkovnik, Dmitri Kandaurov, sõjamereagent 1. järgu kapten, Vladimir Staševski; sõjamereagent Taanis Kristiaanias 2. järgu kapten, Boriss Bezkrovnõi; vanemleitnant Paul von Weimarn, kes asus Kristiaanias, kuid spetsialiseerus Norra olukorrale.
Viia Parts

Viia Parts (sündinud 7. septembril 1968 Tartus) on Eesti majandusteadlane.

Elulugu

Viia Parts on teenistuja tütar.
Lõpetas 1986 Puhja Keskkooli, 1991 Eesti Põllumajanduse Akadeemia majandusteaduskonna, oli 1992–1994 EPMÜ magistrant, majandusmagister (1996, EPMÜ), väitekiri "Ettevõtja raamatupidamise korraldamine ja raamatupidamisprogramm TALURAM piimakarjakasvatuse näitel". Oli 1991–1993 Tartumaa põllumajandusettevõtteis pearaamatupidaja asetäitja ja pearaamatupidaja, 1991–1992 EPMÜ assistent ja nooremteadur, 1992–2005 raamatupidamise ja rahanduse instituudi lektor, 2005– EMÜ majandus- ja sotsiaalinstituudi lektor, aastast 2002 ka OÜ Resende raamatupidamise ja maksukonsultant. Õpetanud valdade ja põllumajanduslikku raamatupidamist, rahanduse aluseid, ettevõtte rahandust, pangandust ja rahvusvahelist rahandust, makse.

Teadustöö

Uurimisvaldkond: põllumajandusettevõtja majandusarvestus ja maksustamine, riigiabi põllumajandussektoris. Töid raamatupidamisest, rahandusest, täiskasvanute koolitamisest ja rahandusainete õpetamisest. Üle 10 teadustrükise.
Kääbuskotkas

Nomenklatuur, taksonoomia ja süstemaatika

Liigi autor on Johann Friedrich Gmelin (1788).
Liigiepiteet pennatus tähendab ladina keeles 'suleline' ning viitab varvasteni sulgedega kaetud jalgadele. Samamoodi on motiveeritud ingliskeelne nimetus Booted Eagle ja prantsuskeelne nimetus (mõlemad 'saabastega kotkas') ja hispaaniakeelne nimetus águila calzada 'pükstega kotkas'.

Välimus

Täiskasvanud kääbuskotka kehapikkus on 42–50 cm, millest 19–22 cm läheb saba arvele. Tiibade siruulatus on umbes 113–134 cm. Täiskasvanud isane kaalub keskmiselt umbes 720 g, emane umbes 960 g. Ta on umbes sama suur nagu hiireviu, ent tal on saledamad tiivad ja märgatavalt pikem saba.
Liugleval kääbuskotkal torkavad silma kuus välimist ja kolm sisemist, heledamat harali asetsevat laba-hoosulge. Kääbuskotkale on iseloomulik laigulisena mõjuv ülapool.
Valters Kaminskis

Valters Kaminskis (sündinud 26. märtsil 1968) on läti orienteeruja ja rogainija.
Rogaini MMil on ta võitnud segavõistkondade arvestuses 2 pronksi – 2008. aastal Karulas koos Dace Traniņa ja Guntis Pikursiga ning 2010. aastal Uus-Meremaal Cheviotis koos Anita Liepiņaga. Rogaini Euroopa meistrivõistlustel on ta võitnud segavõistkondade arvestuses koos Anita Liepiņaga 3 kulda (2012, 2013 ja 2015) ja 2 pronksi (2010 ja 2014) ning meesvõistkondade arvestuses 2008. aastal hõbeda koos Guntis Pikursiga.
Pärlipüük

Pärlipüük on endisaegne (harva ka tänapäeval) sukeldudes tehtav tegevus, et leida mageveekogude ja merede limuste (eriti pärlikarpide ja ebapärlikarpide) kodade vahelt pärleid. Selleks, et leida 3-4 väärtuslikku pärlit, tuli avada tuhandeid limuseid.

Eesti pärlipüük

Pärlipüüki tehti ka Eesti alal. Sellele viitavad muu hulgas mitmed Pärlijõeks nimetatud jõed, nt Pärlijõgi.
FIA

FIA ehk Rahvusvaheline auto(spordi)liit (prantsuse: Fédération Internationale de l'Automobile) on 20. juunil 1904 (nime all Association Internationale des Automobile Clubs Reconnus) asutatud rahvusvaheline ühendus, mis on eelkõige tuntud kui autospordi spordialaliit. FIA propageerib ka liiklusohutust.
FIA liikmete hulgas on 239 klubi, nende hulgas ka Eesti Autospordi Liit.
FIA korraldab erinevaid maailmameistrivõistlusi, muuhulgas autorallis ja Vormel 1-s.
Ruslan Hasbulatov

Ruslan Hasbulatov (vene Руслан Имранович Хасбулатов; sündinud 22. novembril 1942 Groznõis) on tšetšeeni päritolu Venemaa majandusteadlane ja endine poliitik, Venemaa Föderatsiooni Ülemnõukogu esimees 1991–1993.
Aastal 1990 sai Hasbulatov Boriss Jeltsini soovitusel Ülemnõukogu aseesimeheks. Pärast Jeltsini valimist Venemaa presidendiks sai Hasbulatovist Ülemnõukogu esimehe kohusetäitja, hiljem kinnitati juba esimeheks. 1991. aasta augustiputši päevil oli Hasbulatov Jeltsini liitlane, kel oli oluline roll putši lämmatamisel. Peagi sai temast presidendi põhioponent, kes süüdistas teda  avalikult joomarluses. Hasbulatovist sai üks olulisemaid tegelasi 1992.–1993. aasta konstitutsioonilises kriisis, mil Jeltsin püüdis riiki valitseda dekreetidega ning Ülemnõukogu ignoreerida, samas kui Ülemnõukogu üritas reformikurssi pidurdada ja Jeltsini volitusi vähendada. 1993. aasta oktoobris lõppes kriis tankirünnakuga parlamendihoonele, Hasbulatovit hoiti veebruarini eeluurimisisolaatoris ja vabastati seejärel Riigiduuma amnestiaga.
Naasis akadeemilise tegevuse juurde. Tegi 1994. ja 1995. aastal mõned edutud katsed organiseerida Venemaa võimude ja Džohhar Dudajevi vahelisi läbirääkimisi.
Jaan Siirak

Elulugu

Jaan Siirak sündis Sangaste mõisa metsatöölise Jaani ja Juuli Siiraku pere kuuenda lapsena, ka õde Veera Sarapuust sai kunstnik. 
Õppis 1904–1914 Valga alg- ja linnakoolis ning 1914–1918 Penza kunstikoolis maali- ja tarbekunsti. 
1918 naasis Eestisse ja andis alguses Tartus joonistustunde. Sama aasta sügisel asus Tartu Reaalkooli joonistusõpetajaks, kus töötas 1924. aasta kevadeni, kui otsustas ennast täiendama minna Pariisi. 
Siirak viibis Pariisis aastatel 1924–1931, õppides 1926–1929 École des Beaux-Artsis, samal ajal kujundustöödega leiba teenides. Selle perioodi loomingust on teada vähe, kuigi ta viljeles nii maali kui ka skulptuuri. Teada on, et Siiraku skulptuurid, üks kergelt konstruktivistlik naise pea ja konsul Damasius Treude pea, said 1925. aasta Prantsuse kunstiajakirjades kiitvaid arvustusi. Maalidest on teada ka Siirakule iseloomulikku esteetikat jälgiv maal Eiffeli tornist, kuid säilinud on vaid konstruktivistlike sugemetega maal "Verduni katedraal sõjapurustustes".
1932 tuli Siirak Tallinna tagasi ning pühendus peaaegu täielikult mööbli- ja sisekujunduskunstile. On muuhulgas teinud kujundusi ka müügikioskitele, Tallinna kohvikutele Tallinn ja Moskva ning mitmele kauplusele (nt Araratile). 1936. aastal valmis tema käe alt magusavabriku Kawe esinduskaupluse sisustus Vabaduse väljakul Majaomanike panga majas. 1936–1940 töötas ta ärisisustuse käitises Frankonia sisearhitektuuri tööde ja mööbli kavandajana. 1937 ostis ta koos äripartneritega Frankonialt metallitöökoja ja puutööstuse sisseseade ning üürisid vabrikuhoones Narva mnt 13/15 tootmispinna, pannes pani aluse "ruumide sisustuse ja sisedekoratsiooni toodete valmistamise firmale "Vikeri tehased" J. Siirak ja Ko", mis tootis mööblikomplekte ja kauplusesisustust 1940. aastani.
Pärast nõukogude korra kehtestamist lõi Siirak kaasa Kunstnike Kooperatiivi organiseerimistöös. Siit kut­suti ta Kergetööstuse Rahvakomissariaati vaneminspektoriks, ülesandeks tööstustoodangu kujundusliku külje kontrollimine ja juhendamine. Teise maailmasõja ajal tegutses ta vabakutselise kunstnikuna ning 1944. aastast Eesti Nõukogude Kunstnike Liidu sekretär-korraldajana. 1948. aastal asus ta Tarbekunsti Keskuse Dekoratiivkunsti Ateljee juhatajaks.

Isiklikku

Jaan Siirak abiellus 1940. aastal kirjandusteadlase Erna Tillemanniga. Tema õepoeg on kunstnik Lembit Sarapuu.
O.C.

Süžee

Ryan Atwood (Benjamin McKenzie) on California nooruk, kes koos vanema venna Treyga (Bradley Stryker) satub pärast varastatud autoga tehtud avariid kohtupinki. Vanem vend mõistetakse kolmeks aastaks vangi, temast noorem Ryan jääb aga ühiskondliku kaitsja Sandy Coheni (Peter Gallagher) järelevalve alla. Nii satub Ryan rikkasse Orange'i maakonda, kus tal algab täiesti uus elu rikaste ärahellitatud Cohenite ja Cooperite seltskonnas, kuhu Ryan peab sisse elama ja kelle heakskiidu ta peab leidma.
Kaevandusgaas

Kaevandusgaas (inglise firedamp) on süttimisohtlik gaas, mida eritub söemaardlates.
Enamasti on see gaas keemiliselt metaan.
Leole (ajaleht)

Leole on Põhja-Sakala valla leht.
Suure-Jaani linn, Suure-Jaani ja Olustvere vald andsid alates 2000. aasta aprillist ühiselt välja ajalehte Leole. 2005. aasta oktoobris ühinesid Suure-Jaani linn ja Suure-Jaani, Olustvere ja Vastemõisa vald üheks omavalitsuseks, mis kannab nime Suure-Jaani vald.
Leht kajastab Suure-Jaani volikogu ja valitsuse tegemisi, õnnitletakse sünnipäevalapsi, antakse teada sündidest ja surmadest ning piirkonnas toimuvast. Põhirõhk on kohalike inimeste tegemiste tutvustamisel. Leole ilmub üks kord kuus ja jõuab inimestele koju tasuta.
Alates 2001. aasta juulist saab Leolet lugeda ka veebiversioonis (samas on olemas ka lehe trükieelsed pdf-failid).
NLKP 19. kongress

Kongressi otsused

Kongressil toimunud NLKP KK Presiidiumi valimisel viis Jossif Stalin läbi NLKP juhtkonnas põlvkonnavahetuse, mille tulemusena kõrvaldati NLKP juhtkonnast ja vananeva NLKP peasekretäri Jossif Stalini lähikonnast tema võimalikud konkurendid Vjatšeslav Molotov ja Anastass Mikojan.
NLKP uude juhtorganisse NLKP KK Presiidiumisse valiti lisaks vanadele juhtfiguuridele (Kliment Vorošilov, Georgi Malenkov, Lavrenti Beria ja Nikita Hruštšov) Mihhail Suslovi valitud 15 uue põlvkonna esindajat, kes moodustasid Presiidiumis enamuse.